इन जैविक अवतारों के बाद हल्डेन ने मानवीय अवतारों में वामन को सृष्टि विकास के रूप में लघु मानव (हाॅबिट) माना। परशुधारी परशुराम को वे आदिम या बर्बर पूर्ण पुरुष के रूप में देखते हैं। राम सामंती मूल्यों को सैद्धांतिकता देने और सामंतों के लिए भी एक आचार संहिता की मर्यादा से आबद्ध करने वाले अवतार हैं। हल्डेन बलराम को महत्व नहीं देते, किंतु कृष्ण को एक बौद्धिक पुरुष की परिणति के रूप में देखते हैं। सृष्टिवाद से जुड़ी इतनी सटीक व्याख्या करने के बाबजूद हाल्डेन की इस अवधारणा को भारतीय विकासवादियों व जीव विज्ञानियों ने कोई महत्व नहीं दिया। क्योंकि उनकी आँखों पर एक तो वामपंथी वैचारिकता का चश्मा चढ़ा था, दूसरे वे मैकाले की इस धारणा के अंध-अनुयायी हो गए थे कि संस्कृत ग्रंथ तो केवल पूजा-पाठ की वस्तु और कपोल-कल्पित हैं। धार्मिक प्रवचनकर्ता और टीकाकारों ने इन्हें खूब रेखांकित किया, किंतु वे धार्मिक आडंबर और लोक-परलोक के आध्यात्मिक खोल से बाहर नहीं निकल पाए। जबकि मानव अवतारों का प्रधान गुण आध्यात्मिक चिंतन की बजाय, अपने मूल्यों की रक्षा के लिए प्रतिरोध और क्रिया रहा है। क्रिया और क्रियाशील व्यक्तित्व के रूपों में ही हमने मानव अवतारों को सरल रूपों में अभिव्यक्त रामायाण और महाभारत के मूल में पारिवारिक और सामाजिक संघर्ष अंतरर्निहित हैं। अर्थात समाज के भीतर नूतन और पुरातन मूल्यों के विस्थापन और स्थापन से ऊहापोह भरा संघर्ष है।